Mandela har kommet hjem
Sammen med venner fra storbyen Johannesburg har hun ventet i tre dager på landsbygda i Eastern Cape, og har tatt oppstilling ved den siste veisperringen for å vinke til Mandelas kiste. - Han er nasjonens far. Takket være ham kunne jeg, som sort kvinne, vokse opp som et fritt menneske, og få meg en utdannelse. Jeg vil vise ham respekt, forklarer hun. Nceba Nuangwe (23) har kommet fra den nærliggende byen Mthatha for å være frivillig vakt langs siste etappe. - Alle oppfører seg pent og det er god stemning, men vi må sørge for at det er trygt og at ingen går ut i veien. MINIDOKUMENTAR:Se VGTVs oppsummering av Mandelas liv ANC-veteranene Vanessa og Melvin Mettler (40 og 49), har kommet fra Cape Town. - Viva Mandela. Vi måtte selvsagt komme hit. Han er en stor leder og vi skylder ham alt, sier de. - Det var veldig emosjonelt å se kisten gå forbi. Jeg må lagre dette minnet og dele det med min familie. Jeg håper det Mandela sto for, frihet og tilgivelse, blir husket av alle i verden, sier Melvin til VG rett etter kisten passerte. Mandela vokste opp i Qunu, og her bygde han et hus etter å ha blitt løslatt fra fengselet i 1990. Her skal begravelsen finne sted søndag.Det skal være en to-delt seremoni: først for nær 5000 inviterte gjester, og så for 500 fra slekt og familie. Tidligere statsminister Jens Stoltenberg er en av de som skal delta på seremonien. - Jeg er blitt invitert av ANC til å delta i begravelsen i Qunu for å ta et siste farvel med Nelson Mandela, og å vise ham en siste respekt. Jeg setter stor pris på den muligheten, sa Stoltenberg til VG torsdag. Det er ventet at seremonien vil inneholde mange tradisjonelle elementer. Mandelas naboer i landsbyen har fått beskjed om å følge med på storskjerm. Familien hegner om den siste seremonien og ønsker at den skal bli mest mulig privat. Etter at Sør-Afrikas tidligere president døde 5. desember har en hel verden hyllet Sør-Afrikas store mann. Tusenvis har tatt avskjed med ham i dagene da han lå på likstrå i presidentpalasset i Pretoria.
Lungelwa (25) takker Nelson Mandela for at hun har fått vokse opp i frihet. Lørdag kom båren hjem.